+-----------------------------------------------------------------------+
| 2. ปัจจัยความเสี่ยง                                                       |
+-----------------------------------------------------------------------+

ก่อนตัดสินใจลงทุนในหุ้นสามัญของบริษัท
นักลงทุนควรใช้วิจารณญาณอย่างรอบคอบในการพิจารณาปัจจัยความเสี่ยงในข้อนี้รวมทั้งข้อมูลอื่นๆที่ปรากฏในเอกสารนี้
นอกจากนี้ปัจจัยความเสี่ยงที่ระบุไว้ในข้อนี้เป็นปัจจัยความเสี่ยงที่มีนัยสำคัญบางประการ
อันอาจมีผลกระทบในทางลบต่อบริษัท และมูลค่าหุ้นของบริษัท
ทั้งนี้ปัจจัยความเสี่ยงดังกล่าวมิได้เป็นปัจจัยความเสี่ยงทั้งหมดที่มีอยู่ซึ่งอาจมีผลกระทบต่อหุ้นสามัญของบริษัท
ดังนั้นปัจจัยความเสี่ยงอื่นๆ ที่บริษัทมิทราบในขณะนี้
หรือที่บริษัทเห็นว่าเป็นปัจจัยความเสี่ยงที่ไม่เป็นสาระสำคัญในปัจจุบันอาจเป็นปัจจัยความเสี่ยงที่มีผลกระทบต่อธุรกิจ
รายได้ ผลกำไร สินทรัพย์ สภาพคล่อง แหล่งเงินทุนหรือการดำเนินงานของบริษัทในอนาคต
เช่นการใช้ถ้อยคำว่า “เชื่อว่า” “คาดการณ์ว่า” “คาดหมายว่า” “มีแผนจะ” “ตั้งใจ” หรือ
“ประมาณ” เป็นต้น หรือการคาดการณ์เกี่ยวกับผลประกอบการ ธุรกิจ แผนการขยายธุรกิจ
การเปลี่ยนแปลงของกฎหมายที่เกี่ยวข้อง ในการประกอบธุรกิจของบริษัท นโยบายของรัฐ และอื่นๆ
ซึ่งเป็นการคาดการณ์ถึงเหตุการณ์ในอนาคต และผลที่เกิดขึ้นจริง
อาจมีความแตกต่างอย่างมีนัยสำคัญจากการคาดการณ์หรือคาดคะเนก็ได้

+-----------------------------------------------------------------------+
| 2.1 ความเสี่ยงจากความผันผวนของราคาวัตถุดิบ                                  |
+-----------------------------------------------------------------------+

จากปัญหาความไม่สงบในตะวันออกกลางและแอฟริกาเหนือ โดยเฉพาะ ลิเบีย
ที่ส่งผลให้กำลังการผลิตน้ำมันดิบหายไปจากตลาด ทำให้อุปทานน้ำมันดิบในตลาดมีความตึงตัว
ในขณะที่ความต้องการใช้น้ำมันดิบยังคงมีปริมาณที่สูงขึ้น ส่งผลให้ราคาน้ำมันดิบปรับตัวสูงขึ้นอย่างมาก
และมีความผันผวนสูง และราคาเม็ดพลาสติกในตลาดมีการปรับราคาเพิ่มขึ้นในทิศทางเดียวกัน
ราคาเม็ดพลาสติกประเภท HDPE, LLDPE, LDPE
ซึ่งเป็นประเภทเม็ดพลาสติกที่บริษัทได้ใช้ผลิตสินค้าก็มีราคาสูงกว่าปี 2553
เนื่องจากผู้ผลิตบางรายได้ลดกำลังการผลิตเม็ดพลาสติกเกรดฟิล์มลง
โดยเปลี่ยนไปผลิตเม็ดพลาสติกเกรดที่ใช้เคลือบและ EVA แทนเพราะมีราคาสูงกว่า
ส่งผลให้เม็ดพลาสติกเกรดฟิลม์เกิดปัญหาสินค้าขาดแคลนและสินค้ามีราคาที่สูง
บางครั้งผู้ผลิตส่งมอบสินค้าล่าช้าทำให้บริษัทจำเป็นต้องทำการซื้อสินค้าจากตัวแทนจำหน่าย (Agent)
เข้ามาใช้งานซึ่งการซื้อผ่านตัวแทนจำหน่ายจะมีข้อเสียคือราคาสูงกว่าซื้อจากผู้ผลิตประมาณ 6-8
บาทต่อกิโลกรัม ทำให้บริษัทมีต้นทุนวัตถุดิบเม็ดพลาสติกสูงขึ้น
ในช่วงเวลาที่ผ่านมาบริษัทได้มีการซื้อวัตถุดิบเม็ดพลาสติกจากทั้งในประเทศและต่างประเทศคิดเป็นอัตราส่วนซื้อในประเทศ
60% ซื้อจากต่างประเทศ 40% แต่ในปี 2554
ผู้ผลิตเม็ดพลาสติกในประเทศได้จำกัดจำนวนการขายสินค้าให้กับบริษัท
ดังนั้นบริษัทต้องนำเข้าเม็ดพลาสติกจากต่างประเทศเพิ่มขึ้นอีก 20%
การนำเข้าเม็ดพลาสติกจากต่างประเทศมีค่าใช้จ่ายที่เพิ่มขึ้น 20-30 เหรียญดอลล่าห์สหรัฐต่อตัน
ในส่วนของความผันผวนของอัตราแลกเปลี่ยนก็จะส่งผลกระทบต่อต้นทุนวัตถุดิบของบริษัทด้วยเช่นกัน
และในช่วงไตรมาสสุดท้ายของปี 2554 เกิดการขาดแคลนวัตถุดิบอย่างกระทันหัน
เนื่องจากภาวะน้ำท่วมทำให้วัตถุดิบทุกชนิดในตลาดขาดแคลน
ผู้ผลิตในประเทศส่งมอบไม่ได้ทำให้บริษัทจำเป็นต้องลดกำลังการผลิตลง

ภาพรวมราคาเม็ดพลาสติกในปี 2554

ประเภทโพลีเอทิลีน HDPE เฉลี่ยราคาทั้งปีอยู่ที่ 1,395 เหรียญสหรัฐฯ ต่อตัน สูงกว่าในปี 2553
ซึ่งเฉลี่ยอยู่ที่ 1,253 เหรียญสหรัฐฯ ต่อตัน ส่วนต่างคิดเป็น 11.37%

ประเภทโพลีเอทิลีน LLDPE เฉลี่ยราคาทั้งปีอยู่ที่ 1.402 เหรียญสหรัฐฯ ต่อตัน สูงกว่าในปี 2553
ซึ่งเฉลี่ยอยู่ที่ 1,305 เหรียญสหรัฐฯ ต่อตัน ส่วนต่างคิดเป็น 7.44%

ประเภทโพลีเอทิลีน LDPE เฉลี่ยราคาทั้งปีอยู่ที่ 1,663 เหรียญสหรัฐฯ ต่อตัน สูงกว่าในปี 2553
ซึ่งเฉลี่ยอยู่ที่ 1,485 เหรียญสหรัฐฯ ต่อตัน ส่วนต่างคิดเป็น 11.95%

[TABLE]

2.2 ความเสี่ยงจากแรงงาน

บริษัทประสบสภาวะขาดแคลนแรงงานระดับปฏิบัติการอย่างต่อเนื่องในปี 2554
และมีแนวโน้มจะสูงมากขึ้นในปี 2555 เนื่องจากบริษัทตั้งอยู่ในเขตนิคมอุตสาหกรรมแหลมฉบัง
ซึ่งมีบริษัทในนิคมอุตสาหกรรมใกล้เคียงจำนวนมาก เช่น เครือสหพัฒน์
นิคมอุตสาหกรรมอีสเทิร์นซีบอร์ด นิคมอุตสาหกรรมอมตะซิตี้ เป็นต้น
ซึ่งบริษัทในนิคมอุตสหกรรมเหล่านั้นก็มีการใช้แรงงานและมีความต้องการแรงงานระดับปฏิบัติการจำนวนมากเช่นกัน
จึงทำให้เกิดการแข่งขันด้านแรงงานสูง

และอีกปัจจัยหนึ่งที่เป็นสาเหตุของการขาดแคลนแรงงาน คือ สภาวะทางเศรษฐกิจและการเมือง
ส่งผลให้เกิดการย้ายแรงงานจากภาคอุตสาหกรรมสู่ภาคการเกษตร
ผู้ใช้แรงงานส่วนใหญ่เลือกที่จะประกอบอาชีพอิสระในภูมิลำเนาของตนเองและแนวโน้มคนไทยจะศึกษาต่อสูงขึ้น
ทำให้เกิดการขาดแคลนแรงงานในระดับปฏิบัติการลง

บริษัทได้คำนึงถึงปัจจัยความเสี่ยงด้านแรงงาน
จึงได้ดำเนินการเพื่อลดความเสี่ยงด้านแรงงานระดับปฏิบัติการ
โดยได้ใช้เทคโนโลยีและเครื่องจักรเข้ามาช่วยในกระบวนการผลิต
ใช้เครื่องจักรแทนการใช้คนเป็นบางส่วน เพิ่มขีดความสามารถในการผลิตต่อหน่วยแรงงาน
โดยการอบรมให้ความรู้เพิ่มทักษะของพนักงานปรับเปลี่ยนการจ้างงานแบบจูงใจในอัตราที่สูงกว่าค่าจ้างขั้นต่ำ
การปรับค่าจ้างหลังจากผ่านทดลองงาน การปรับเป็นพนักงานรายเดือนเมื่ออายุงานครบ 1 ปี
และจัดสวัสดิการเพิ่มเติม เช่น ค่าอาหารและเบี้ยขยันให้กับพนักงานทุกคน

แผนภูมิการรับสมัครพนักงานใหม่ 2552 – 2554

[]

จากกราฟแสดงรายละเอียดพนักงานที่รับเข้ามาใหม่ลดลงจากปี 2552 ร้อยละ 20 ในปี 2553
และร้อยละ 49 ในปี 2554 ซึ่งชี้ให้เห็นว่าแรงงานเริ่มขาดแคลนเป็นลำดับ

+-----------------------------------------------------------------------+
| 2.3 ความเสี่ยงจากการผันผวนของอัตราแลกเปลี่ยน                                |
+-----------------------------------------------------------------------+

รายได้ของบริษัทมาจากการส่งสินค้าออกไปขายยังต่างประเทศ โดยในปี 2554
รายได้จากการขายดังกล่าวมีจำนวนเงินรวมทั้งสิ้น 1,287.03 ล้านบาท
ซึ่งส่วนใหญ่เป็นเงินเหรียญดอลล่าร์สหรัฐในปี 2554
ค่าเงินบาทยังมีความผันผวนจากอัตราแลกเปลี่ยน 30.0063 บาทต่อดอลล่าร์สหรัฐ ณ วันที่ 30
ธันวาคม 2553 มาเป็น 31.5505 บาทต่อดอลล่าร์สหรัฐ ณ วันที่ 30 ธันวาคม 2554

บริษัทได้ลดทอนความเสี่ยงจากการผันผวนของอัตราแลกเปลี่ยนในรูปแบบต่างๆ
ทั้งการซื้อเม็ดพลาสติกโดยอิงราคาเป็นดอลล่าร์สหรัฐและการนำเข้าเม็ดพลาสติกจากต่างประเทศและบริษัทได้ทำการขายเงินสกุลต่างประเทศที่จะได้รับจากการขายสินค้าล่วงหน้า
(Forward) ให้เพียงพอกับรายรับที่จะเกิดขึ้นในระยะ 2- 3
เดือนรวมทั้งพิจารณาระยะเวลาการชำระเงินของลูกค้าต่างประเทศให้เหมาะสมกับการขายเงินสกุลต่างประเทศล่วงหน้า
เพื่อป้องกันปัญหาความผันผวนของอัตราแลกเปลี่ยน

จากมาตรการป้องกันความเสี่ยงดังกล่าวทำให้บริษัทมีกำไรจากอัตราแลกเปลี่ยน 8.49 ล้านบาท
สำหรับชดเชยรายรับที่ได้รับผลกระทบจากอัตราแลกเปลี่ยนตลอดทั้งปี 2554
ทั้งนี้บริษัทไม่มีนโยบายเก็งกำไรจากอัตราแลกเปลี่ยนซึ่งทุกสัญญาที่ทำการซื้อขายอัตราแลกเปลี่ยนล่วงหน้าจะตัดยอดกับรายรับและรายจ่ายที่เป็นสกุลเงินต่างประเทศที่เกิดขึ้นทุกๆ
เดือนจนครบสัญญา

+-----------------------------------------------------------------------+
| 2.4 ความเสี่ยงจากความสามารถชำระเงินกู้ยืม และความผันผวนของอัตราดอกเบี้ย         |
+-----------------------------------------------------------------------+

ตามงบการเงิน ณ วันที่ 31 ธันวาคม 2554 บริษัทมียอดเงินกู้ระยะยาวกับสถาบันการเงินรวม
9.10 ล้านบาท
บริษัทมีเงินเบิกเกินบัญชีเงินกู้ระยะสั้นและเงินกู้ระยะยาวที่ถึงกำหนดชำระในหนึ่งปีกับสถาบันการเงินรวม
484.77 ล้านบาท เมื่อดูฐานะการเงินของบริษัท ณ สิ้นปี 2554
บริษัทมีสัดส่วนหนี้สินต่อส่วนของผู้ถือหุ้นที่ 2.51 เท่า
ซึ่งอยู่ในระดับใกล้เคียงกับค่าเฉลี่ยโดยทั่วไปของธุรกิจประเภทอุตสาหกรรม
สำหรับอัตราดอกเบี้ยเงินกู้ยืมของบริษัทที่ใช้อยู่นั้นจัดว่าอยู่ในระดับที่ไม่ได้สูงเกินไป
เนื่องจากเป็นระดับที่เท่ากับหรือต่ำกว่าอัตราดอกเบี้ยขั้นต่ำประเภทเบิกเกินบัญชีแก่ลูกค้าชั้นดี (MOR)
และอัตราดอกเบี้ยขั้นต่ำประเภทเงินให้กู้ยืมแก่ลูกค้าชั้นดี (MLR)

เนื่องจากสัญญาเงินกู้บางฉบับเปิดโอกาสในบางกรณีให้บริษัทสามารถชำระคืนเงินกู้ไม่ว่าเต็มจำนวน
หรือบางส่วนก่อนกำหนดระยะเวลาที่ระบุไว้
ดังนั้นในอนาคตหากอัตราดอกเบี้ยเงินกู้ยืมมีความผันผวนมากขึ้น
บริษัทก็อาจจะหาแหล่งเงินทุนแหล่งอื่นมาใช้ทดแทนเงินกู้ตามสัญญานี้ได้
ซึ่งคาดว่าความเสี่ยงของบริษัทที่จะเกิดจากความผันผวนของอัตราดอกเบี้ยอยู่ในระดับที่ไม่สูง

บริษัทอาจมีความเสี่ยงเนื่องจากการใช้เงินกู้ยืมระยะสั้นจำนวนที่สูง
แต่ตราบใดที่บริษัทยังมีผลประกอบการและกระแสเงินสดสุทธิที่ดี
บริษัทเชื่อว่าสถาบันการเงินจะไม่เรียกคืนเงินกู้ยืมระยะสั้น